Det summer af folketingsvalg på mange nordjyders læber, og flere rygter siger nu, at valget bliver udskrevet i dag, onsdag. Seneste tegn er Socialdemokratiets annoncer i aviser, hvor valget nævnes direkte, og onsdag morgen var nordjyske busser iklædt valgslogans fra både rød og blå blok. På trods af krigen i Ukraine og gasledninger, der bliver sprængt i luften, så mener flere nordjyder, at tidspunktet er rigtigt. - Vi bliver nødt til at have nogen ind, så vi kan stå ordentligt på benene i den her situation, mener Casper Mertz, der arbejder som SOSU-hjælper i hjemmeplejen. - Man bør stemme efter, hvad der kan holde samfundet oppe, for de her priser er fuldstændig hjernedøde, siger han. Nye partier skaber tvivl Der er også tilfredshed om valgudskrivelsens rygter hos Nicoline Donovan, der er lærerstuderende: - Det er ved at være tiltrængt. Der har været en meningsmling om, at mange ikke har tillid til folketinget og politikerne, så jeg tænker det er fint, at folk kan give deres mening til kende nu og få noget indflydelse, siger hun. På Handelsgymnasiet i Thurøgade i Aalborg, vækker et snarligt valg også begejstring. - Det lyder spændende. Jeg er ikke gammel nok til at stemme desværre, men jeg har helt sikkert nogle holdninger, siger Emil Stouby, der er elev på skolen. Der er kommet flere nye partier til, siden sidste valg, og det skaber også tvivl i nordjyderne, som endnu ikke ved, hvad de står for. Danmarksdemokraterne og Moderaterne er nye navne på stemmesedlen i år. - Jeg har ikke overblik over nye partier endnu, siger Nicolie Donovan, som dog selv har en idé om, hvor hun skal sætte krydset. - Jeg ved ikke sygt meget om dem endnu, jeg har ikke haft tid til at tjekke, siger Casper Mertz om de nye partier. Men det bliver nok ikke de helt nye partier, som får Casper Mertz' stemme. -  Jeg skal stemme, som jeg altid gør, det er man jo nødt til. Jeg tænker Nye Borgerlige, siger han.

Referat:
Der har onsdag været stærke hentydninger til, at valgudskrivelsen bliver i dag. Og et folketingsvalg er meget tiltrængt, mener blandt andet Casper Mertz.